Obavijest uz natječaj za prijam u službu u Grad Sinj,  s opisom poslova radnog mjesta, 
podacima o plaći i pravnim izvorima za pisano testiranje

U Narodnim novinama br.65/23, dana 16. lipnja 2023.godine objavljen je :

· Natječaj za prijam u službu u Grad Sinj, Upravni odjel za imovinu i prostorno uređenje, na radno mjesto: Stručni suradnik za geodetske poslove  (1 izvršitelj, m/ž),  na neodređeno vrijeme, uz probni rad od tri (3) mjeseca.

 	Posljednji dan za predaju prijava na natječaj pošti (preporučenom poštanskom pošiljkom) ili izravno u Pisarnicu Grada Sinja je 26. lipnja 2023.godine (ponedjeljak).


I. Opis poslova radnog mjesta: 

  	Stručni suradnik za geodetske poslove

	 - sudjeluje u postupcima i surađuje s izrađivačima geodetskih elaborata vezanim za evidentiranje građevina, utvrđivanje međa i slično, a u kojima je Grad vlasnik ili stranka u postupku, obavlja poslove vezane uz suradnju s izrađivačima geodetskih elaborata izvedenog stanja nerazvrstanih cesta i surađuje s katastrom i zemljišnikom kod provedbe geodetskih elaborata, 

	-sudjeluje u zemljišnoknjižnim ispravnim postupcima, postupcima u vezi pripreme obnove zemljišnih knjiga i postupcima pred katastrom,

	- radi na pripremi imovinskopravnih podloga u vezi nekretnina, izrađuje prijedloge za uknjižbu prava vlasništva te ostalih prava na nekretninama u posjedu i vlasništvu Grada, priprema podatke za GIS sustav, postupa po zahtjevima dostavljenim kroz GIS sustav, prikuplja, priprema i unosi podatke za informacijske sustave vezane uz prostorno uređenje, stanje u prostoru te dostavlja podatke nadležnim tijelima za ISPU, 

	- ažurira i unosi podatke u nacionalni informacijski sustav u športu (NISUŠ), vodi evidenciju nerazvrstanih cesta,

	- sudjeluje u izradi nacrta odluka i drugih akata iz djelokruga Upravnog odjela za imovinu i prostorno uređenje, priprema ugovore i suglasnosti iz djelokruga Upravnog odjela za imovinu i prostorno uređenje, obavlja stalne stručne poslove iz područja gospodarenja infrastrukturom u vlasništvu Grada, po potrebi sudjeluje u radu i na radnim zadacima i za potrebe drugih upravnih tijela i surađuje s pravnim subjektima u vlasništvu grada u okviru područja struke,

-obavlja i druge poslove po nalogu Pročelnika



II. Podaci o plaći: 

· Koeficijent složenosti poslova radnog mjesta Stručni suradnik za geodetske poslove je 3,18, uz osnovicu za izračun plaće u iznosu od  402,00 €. 

 Plaću službenika čini umnožak koeficijenta složenosti poslova radnog mjesta na koje je službenik raspoređen i osnovice za izračun plaće, uvećan za 0,5% za svaku navršenu godinu  radnog staža.

III. Prethodna provjera znanja i sposobnosti: 
 
Prethodna provjera znanja i sposobnosti kandidata obuhvaća: 
(1) pisano testiranje; 
(2) intervju. 

Za svaki dio provjere kandidatima se dodjeljuje broj bodova od 1 do 10. 
[bookmark: _GoBack]Intervju se provodi samo s kandidatima koji su ostvarili najmanje 50% bodova  iz svakog od područja pisanog testiranja.
Smatra se da je kandidat koji nije pristupio prethodnoj provjeri znanja povukao prijavu na natječaj.

       	Test se sastoji od pitanja iz niže navedenih područja testiranja, dok se u intervjuu utvrđuju interesi, profesionalni ciljevi i motivacija kandidata za rad na navedenom radnom mjestu. 

IV. Pravni izvori za pripremanje kandidata za provjeru su sljedeći:

Izvori za pripremanje kandidata za radno mjesto  Stručni suradnik za geodetske poslove, za pisano testiranje:

1. Zakon o lokalnoj i područnoj (regionalnoj) samoupravi (NN br. 33/01, 60/01-vjerodostojno tumačenje 129/05, 109/07, 125/08, 36/09, 150/11, 144/12, 19/13, 137/15, 123/17, 98/19,144/20),
2. Zakon o općem upravnom postupku (NN br. 47/09, 110/21)
3. Zakon o zemljišnim knjigama (NN br. 63/19,128/22)
4. Zakon o državnoj izmjeri i katastru nekretnina (NN br.112/18, 39/22)
5. Zakon o cestama (NN br. 84/11, 22/13, 54/13, 148/13, 92/14, 110/19, 144/21,114/22)
6. Zakon o prostornom uređenju ( NN br. 153/13, 65/17, 114/18, 39/19, 98/19).


V. OSTALO        

Vrijeme održavanja prethodne provjere znanja i sposobnosti kandidata bit će objavljeno na ovoj web  stranici te na oglasnoj ploči Grada Sinja, najmanje  pet dana prije održavanja provjere.

U Listi kandidata, bit će navedeni inicijali kandidata, sa godinom rođenja i mjestom prebivališta. Ukoliko se kandidat na koga se ti podaci odnose ne bi mogao identificirati u odnosu na jednake podatke drugog kandidata, dodat će se još jedna značajka koja će ih razlikovati.  
 
Molimo podnositelje da u prijavi navedu broj fiksnoga i/ili mobilnog telefona na koje, u slučaju potrebe, mogu biti kontaktirani tijekom natječajnog postupka. Također molimo da se u prijavi navede adresa elektroničke pošte.

Kandidat može tijekom natječajnog postupka pisanim putem povući prijavu.

Izabrani kandidat bit će upućen na liječnički pregled (utvrđivanje zdravstvene sposobnosti za obavljanje poslova radnog mjesta) na trošak Grada.
 
Eventualne dodatne upite za natječaj koji  provodi Upravni odjel za imovinu i prostorno uređenje Grada Sinja možete poslati putem elektroničke pošte, na adresu: sanja.beslic@sinj.hr
